als_Latn dik_Latn sag_Latn
Natyra shqiptare është mjaft e pasur me burime ujore, lumenj dhe përrenj të shumtë. Numërohen rreth 200 burime me prurje uji mbi 200 litra në sekondë. Burime me vlera të kurative janë edhe ato të ujërave termale të quajtura llixha. Këto burime ndodhen në Leskovik (Vronomero), në Dibër, në Elbasan, në Fushë Krujë (Bilaj), dhe në afërsi të Përmetit (Bënjë). Janë të shquar për bukurinë dhe veçantinë e tyre burimet e ujërave të Syrit të Kaltër në Delvinë, të Ujit të Ftohtë në Tepelenë, të Syrit të Sheganit pranë liqenit të Shkodrës, të Drilonit afër liqenit të Ohrit, të Viroit në Gjirokastër, të Poçemit në Mallkastër, etj.
Rrjeti hidrografik i territorit të Shqipërisë përbëhet nga 11 lumenj kryesore, që së bashku me degët e tyre dhe përrenjtë e mëdhenj me ujë të vazhdueshëm arrijnë numrin 152. Lumi më i gjatë është lumi i Drint të Zi, 285 km. Ai përbëhet prej dy degëve, të cilat derdhen në liqenin artificial të Fierzës. Dega kryesore e Drinit të Zi buron nga liqeni i Ohrit dhe hyn në Shqipëri nëpërmjet grykës së Radikës. Lumenj të tjerë janë Valbona, Buna, Fani, Mati, Erzeni, Shkumbini, Semani, Vjosa, Osumi, Shushica, Devolli, Langarica, Drino, Bistrica, etj. Lumenjtë përveç bukurisë dhe mundësive argëtuese që ofrojnë, krijojnë hapësira, lugina dhe kanione të mrekullueshëm. Disa nga luginat më të bukura janë lugina e Valbonës dhe e Shalës në Alpet e Veriut, lugina e Tomorricës, gryka e Këlcyrës në lumin Vjosë, kanionet e përroit të Bënçës në zonën e Kurveleshit, kanionet e Osumit, etj.
Këto kanione, përveç bukurisë dhe madhështisë së tyre natyrore që të emocionon, janë dhe një vend ideal për praktikimin e sporteve të ujit si vozitja me kanoe, rafting dhe barka gome. Një element tjetër i mahnitshëm i lumenjve të Shqipërisë janë kataraktet e mrekullueshme, si ai i Grunasit në përroin e Thethit në Alpet e Veriut, katarakti i Shoshanit në luginën e Valbonës, katarakti i Kokotrafit në Konispol, ujëvara e Progonatit në Kurvelesh, etj.
als_Latn als_Latn als_Latn